รัฐบาลไทย-ข่าวทำเนียบรัฐบาล-วว. กระทรวงวิทย์เปิดศูนย์ถ่ายทอดเทคโนโลยียืดอายุลำไยเพื่อการส่งออก
วันพุธที่ 30 พฤศจิกายน 2559
วว. กระทรวงวิทย์เปิดศูนย์ถ่ายทอดเทคโนโลยียืดอายุลําไยเพื่อการส่งออก
26 พฤศจิกายน 2559 ณ อบต.เหล่ายาว อําเภอบ้านโฮ่ง จังหวัดลําพูน ดร.พิเชฐ ดุรงคเวโรจน์ รัฐมนตรีว่าการกระทรวงวิทยาศาสตร์และเทคโนโลยี เป็นประธานในพิธีเปิดศูนย์ถ่ายทอดเทคโนโลยียืดอายุลําไยเพื่อการส่งออก
ซึ่งได้มอบหมายให้ สถาบันวิจัยวิทยาศาสตร์และเทคโนโลยีแห่งประเทศไทย (วว.) ดําเนินการจัดสร้างขึ้นตามนโยบายรัฐบาล โดยใช้องค์ความรู้วิทยาศาสตร์และเทคโนโลยีเพื่อเป็นต้นแบบและเพิ่มขีดความสามารถของเอกชน ชุมชน เกษตรกรผู้ปลูกลําไย ให้รู้จักการประยุกต์ใช้เทคโนโลยีที่เหมาะสมเพื่อแก้ไขปัญหาการเน่าเสียของลําไยจากสภาวะลําไยล้นตลาด ลดผลกระทบต่อสิ่งแวดล้อมผลผลิตได้มาตรฐานการส่งออก
ดร.พิเชฐ ดุรงคเวโรจน์ กล่าวว่า จากอดีตที่ผ่านมาพบปัญหาในเรื่องของการส่งออกลําไยค่อนข้างมาก วว. จึงได้นําเทคโนโลยีเข้ามาช่วยเหลือศูนย์ถ่ายทอดเทคโนโลยียืดอายุลําไยเพื่อการส่งออก ซึ่งเป็นที่ตั้งของโรงรมก๊าซซัลเฟอร์ไดออกไซด์ต้นแบบ มีประสิทธิภาพควบคุมปริมาณซัลเฟอร์ไดออกไซด์ตกค้างในเนื้อลําไยได้ ช่วยลดการใช้กํามะถัน ลดปริมาณการปล่อยก๊าซซัลเฟอร์ไดออกไซด์ออกสู่บรรยากาศ ไม่ส่งผลกระทบต่อสิ่งแวดล้อม ช่วยยืดอายุการเก็บผลลําไยหลังการเก็บเกี่ยวได้นานขึ้น 30-45 วัน เสริมสร้างขีดความสามารถการส่งออกลําไยที่ได้มาตรฐานเป็นที่ยอมรับของตลาดต่างประเทศ
ดร.พิเชฐ ดุรงคเวโรจน์ กล่าวต่อว่า ศูนย์ถ่ายทอดเทคโนโลยียืดอายุลําไยเพื่อการส่งออก นับเป็นศูนย์ต้นแบบที่ช่วยเพิ่มขีดความสามารถของเอกชน และชุมชนเกษตรกรลําไย ให้สามารถประยุกต์ใช้เทคโนโลยีที่เหมาะสมเพื่อการแก้ไขปัญหาลําไยล้นตลาด รวมทั้งเป็นการสร้างช่องทางในการส่งเสริมบุคลากรด้านการวิจัยและพัฒนา ในการถ่ายทอดเทคโนโลยีให้ตรงตามความต้องการของสภาพปัญหา และเป็นศูนย์กลางการแลกเปลี่ยนเรียนรู้และการศึกษาดูงานของกลุ่มผู้ประกอบการ เกษตรกรผู้ปลูกลําไย นักศึกษาและประชาชนทั่วไป
ในการนี้ นางสาวปาณี นาคะนาท รองผู้ว่าราชการจังหวัดลําพูน และ ดร.ลักษมี ปลั่งแสงมาศ ผู้ว่าการ วว. พร้อมด้วยผู้บริหารและแขกผู้มีเกียรติร่วมให้การต้อนรับ โดยกิจกรรมภายในงาน ประกอบด้วย การเสวนาเรื่อง “ประโยชน์จากการถ่ายทอดความรู้การยืดอายุลําไยเพื่อส่งออก” เยี่ยมชมการดําเนินงานของศูนย์ฯ นิทรรศการด้านเทคโนโลยีลําไย รวมทั้งโชว์ผลิตผลของพี่น้องเกษตรกรในพื้นที่จังหวัดลําพูน
โรงรมก๊าซซัลเฟอร์ได้ออกไซด์แห่งนี้ นําเทคโนโลยีการรมควันลําไยด้วยก๊าซซัลเฟอร์ไดออกไซด์ของ วว. เข้ามาใช้ ซึ่งมี 3 ระบบ คือ 1.ระบบการรมควันด้วยก๊าซซัลเฟอร์ไดออกไซด์ที่สามารถควบคุมปริมาณก๊าซซัลเฟอร์ไดออกไซด์ที่ตกค้างในเนื้อลําไยได้อย่างมีประสิทธิภาพ 2.ระบบป้องกันการรั่วไหลของก๊าซซัลเฟอร์ไดออกไซด์จากกระบวนการและในพื้นที่ทํางานในโรงงาน และ 3.ระบบการควบคุมก๊าซซัลเฟอร์ไดออกไซด์ที่ปล่อยออกนอกโรงงาน เป็นระบบมีการหมุนเวียนน้ํากลับไปใช้ซ้ําไม่มีการระบายน้ําทิ้ง และได้ผลพลอยได้เป็นยิปซั่ม สามารถใช้เป็นวัสดุปรับปรุงสภาพดินได้
ดร.ลักษมี ปลั่งแสงมาศ กล่าวว่า ศูนย์ถ่ายทอดเทคโนโลยียืดอายุลําไยเพื่อการส่งออก นอกจากจะเป็นที่ตั้งของโรงรมก๊าซซัลเฟอร์ไดออกไซด์ต้นแบบแล้ว ยังเป็นศูนย์ถ่ายทอดองค์ความรู้ของ วว. ในด้านเทคโนโลยีการจัดการสวนลําไย เทคโนโลยีหลังการเก็บเกี่ยวลําไยสด และเทคโนโลยีการรมควันลําไยด้วยก๊าซซัลเฟอร์ไดออกไซด์ ประกอบด้วย หลักสูตรการเรียนการสอน การฝึกอบรม และศึกษาดูงาน ให้แก่ประชาชนในชุมชน รวมทั้งนักเรียน นักศึกษาระดับอาชีวศึกษา ทั้งนี้เพื่อให้เกิดการเรียนรู้การสร้างเศรษฐกิจของชุมชนและสังคม มีการแลกเปลี่ยน เสริมสร้างองค์ความรู้ประสบการณ์ และข้อมูลทางวิชาการร่วมกันอย่างเป็นรูปธรรม รวมทั้งเป็นการเร่งพัฒนาโครงสร้างพื้นฐานด้านการวิจัยพัฒนา บริการทางวิทยาศาสตร์และเทคโนโลยีของ วว. ให้สอดคล้องกับความต้องการของอุตสาหกรรมเป้าหมายและชุมชนอย่างยั่งยืน
ผู้ว่าการ วว. กล่าวถึง ความสําเร็จในการนําองค์ความรู้วิทยาศาสตร์และเทคโนโลยีของ วว. เข้าไปสร้างความเข้มแข็งให้กับพี่น้องเกษตรกรผู้ปลูกลําไยในพื้นที่จังหวัดลําพูนและแก้ไขปัญหาการส่งออกลําไยสด ภายใต้การดําเนินงานของศูนย์ถ่ายทอดเทคโนโลยียืดอายุลําไยเพื่อการส่งออกว่า ได้ดําเนินการอย่างครบวงจรและเป็นรูปธรรม อันได้แก่ โรงรมก๊าซซัลเฟอร์ไดออกไซด์ ซึ่งจะเป็นต้นแบบของโรงรมที่ได้มาตรฐานสากลให้กับผู้ประกอบการและเกษตรกร การถ่ายทอดเทคโนโลยีและยกระดับมาตรฐานลําไยเพื่อส่งออก (เปิดสอน 3 หลักสูตรเทคโนโลยีการจัดการสวนลําไย 1.กระบวนการรมควันลําไยด้วยก๊าซซัลเฟอร์ไดออกไซด์ 2.การจัดการสวนลําไย และ 3.เทคโนโลยีหลังการเก็บเกี่ยวลําไยสด พัฒนา QR Code เพื่อตรวจสอบย้อนกลับตั้งแต่จากสวนผู้ผลิตลําไยถึงผู้ส่งออก ยกระดับมาตรฐานด้านคุณภาพ เพิ่มคุณค่าให้กับผลิตภัณฑ์และความปลอดภัยให้แก่ผลผลิต พัฒนาระบบมาตรฐานผู้ประกอบการลําไยเพื่อการส่งออก ดําเนินงานพัฒนาระบบมาตรฐานและรับรองระบบ GMP ตามมาตรฐาน Codex โดยมีเป้าหมายให้ผู้ประกอบการผ่านการรับรองระบบจํานวน 2 ราย/ปี) การเสริมรายได้ผู้ปลูกลําไย (การปลูกเห็ดในแปลงลําไย พัฒนาผลิตภัณฑ์สุขภาพจากลําไย บรรจุภัณฑ์ลําไยสด เครื่องมือช่วยเก็บลําไย การผลิตลําไยอินทรีย์นอกฤดู การผลิตปุ๋ยอินทรีย์เคมี) ที่มาข้อมูล สถาบันวิจัยวิทยาศาสตร์และเทคโนโลยีแห่งประเทศไทย (วว.)
ข่าวโดย : นางสาวชลธิชา แสงเทียนสุวรรณ
ถ่ายภาพและวีดิโอโดย : นายภูมินทร์ ปั้นเล็ก,นางสาวศิริลักษณ์ สิกขะบูรณะ
กลุ่มงานประชาสัมพันธ์ กระทรวงวิทยาศาสตร์และเทคโนโลยี
โทร. 02 333 3728-3732 โทรสาร 02 333 3834
E-Mail: pr@most.go.th Facebook : sciencethailand
Call Center กระทรวงวิทยาศาสตร์และเทคโนโลยี โทร. 1313